寄題魯如晦需堂
作者：王之道
朝代：宋

paragraphs: 魯僖有賢裔，家在吳江東。
宏詞與奥學，浩渺江無窮。
魁然棟梁姿，久困荆棘中。
抱能未施邦，殆與張籍同。
人皆盲於心，我目昏不矇。
而君乃勇退，奉祠環堵宫。
築圃號通隠，花竹羅青紅。
郡山湧其前，湖光湛冲瀜。
日哦松菊間，志氣驕王公。
客來醉需堂，飲食霑奴童。
嗟予老且倦，齒豁仍頭童。
田蕪未能歸，慚愧通隠翁。